Odôvodnenie

Zákon č. 458/2003 Z.z. o zriadení Špeciálneho súdu a Úradu špeciálnej prokuratúry a o zmene a doplnení niektorých zákonov zriaďuje s účinnosťou od 1. mája 2004 Úrad špeciálnej prokuratúry ako osobitnú súčasť Generálnej prokuratúry Slovenskej republiky s pôsobnosťou pre celé územie Slovenskej republiky.

Podľa § 55b zákona č. 153/2001 Z.z. o prokuratúre v znení zákona č. 458/2003 Z.z., ktorý nadobudne účinnosť 1. mája 2004, do pôsobnosti Úradu špeciálnej prokuratúry bude patriť vykonávanie dozoru nad zachovávaním zákonnosti pred začatím trestného stíhania  a v prípravnom konaní,  trestné stíhanie osôb podozrivých zo spáchania trestných činov a uplatňovanie oprávnení prokurátora v konaní pred súdom, a to veciach, ktoré patria do právomoci Špeciálneho súdu.

Právomoc Špeciálneho súdu vymedzuje s účinnosťou od 1. mája 2004  § 15a zákona č. 141/1961 Zb. o trestnom konaní súdnom v znení  zákona č. 458/2003 Z.z., podľa ktorého právomoci Špeciálneho súdu podliehajú:

1.  osoby,  ktoré sú podozrivé zo spáchania trestného činu v súvislosti so svojou právomocou a             
 zodpovednosťou,  a to:

a)	poslanci Národnej rady Slovenskej republiky, 
b)	členovia vlády Slovenskej republiky,
c)	štátni tajomníci, 
d)	predsedovia ústredných orgánov štátnej správy Slovenskej republiky, 
e)	predseda a podpredsedovia Najvyššieho kontrolného úradu Slovenskej republiky,
f)	sudcovia Ústavného  súdu Slovenskej republiky,
g)	sudcovia,
h)	prokurátori,
i)	verejný ochranca práv,
j)	vedúci Úradu vlády Slovenskej republiky, 
k)	riaditeľ Národného bezpečnostného úradu, 
l)	riaditeľ Slovenskej informačnej služby,
m)	členovia  Bankovej rady Národnej banky Slovenska,

2.	aj iné osoby pre:

a)	trestné činy korupcie podľa § 160 ods. 3, § 160a, § 160b, § 160c, § 161a, § 161b a § 161c    Trestného zákona, 
b)	trestné činy založenia, zosnovania  a podporovania  zločineckej skupiny a teroristickej skupiny,
c)	obzvlášť závažné trestné činy  spáchané v spojení s organizovanou skupinou pôsobiacou vo viacerých štátoch, zločineckou skupinou  alebo teroristickou skupinou, 
d)	trestné činy hospodárske alebo trestné činy proti majetku, ak takým trestným činom bola spôsobená škoda alebo získaný prospech dosahujúci najmenej desaťtisícnásobok  minimálnej mzdy zamestnanca odmeňovaného mesačnou mzdou alebo ak taký trestný čin bol spáchaný v rozsahu dosahujúcom desaťtisícnásobok minimálnej mzdy zamestnanca odmeňovaného mesačnou mzdou, 
e)	 trestné činy poškodzovania finančných záujmov Európskych spoločenstiev,  
f)	 trestné činy  súvisiace s trestnými činmi uvedenými v písmene a), b), c), d) alebo e), ak sú   
             splnené podmienky na spoločné konanie.

		Návrh počtu osôb určených na plnenie úloh Úradu špeciálnej prokuratúry a ich funkčné zaradenie vychádza z tejto zákonom vymedzenej pôsobnosti Úradu špeciálnej prokuratúry.

	So zriadením Úradu špeciálnej prokuratúry súvisí nielen  personálne, ale aj materiálne zabezpečenie jeho činnosti.

V rozpočtovej kapitole Generálnej prokuratúry Slovenskej republiky uvedenej v zákone o štátnom rozpočte na rok 2004 nie sú zahrnuté žiadne kapitálové výdavky na zriadenie  a činnosť Úradu špeciálnej prokuratúry. V čase zostavovania štátneho rozpočtu na rok 2004 sa totiž predpokladalo, že rozpočtová kapitola Generálnej prokuratúry Slovenskej republiky bude zrušená a rozpočet prokuratúry bude zahrnutý do rozpočtu Ministerstva spravodlivosti Slovenskej republiky.  Pri schvaľovaní zákona o štátnom rozpočte na rok 2004 v Národnej rade Slovenskej republiky boli do rozpočtovej kapitoly Generálnej prokuratúry Slovenskej republiky premietnuté len bežné výdavky  na činnosť Úradu špeciálnej prokuratúry a kapitálové výdavky v sume 20 760 000 Sk zostali v rozpočtovej kapitole Ministerstva spravodlivosti Slovenskej republiky spolu s kapitálovými výdavkami na zriadenie a činnosť Špeciálneho súdu.  

Vzhľadom na uvedené sa navrhuje, aby vláda Slovenskej republiky uložila podpredsedovi vlády a ministrovi spravodlivosti Slovenskej republiky prehodnotiť rozpočet kapitálových výdavkov rozpočtovej kapitoly Ministerstva spravodlivosti Slovenskej republiky s cieľom presunúť  v prospech rozpočtovej kapitoly Generálnej prokuratúry Slovenskej republiky sumu 20 760 000 Sk a v termíne do 15. januára 2004 navrhnúť vykonanie rozpočtového opatrenia.

Tento návrh vyplýva z listu podpredsedu vlády a ministra financií Slovenskej republiky č. 4557/2003 – KM z 12. decembra 2003.